
T Á J É K O Z T A T Ó
A ZSÓFI gilisztahumusz felhasználási lehetőségeiről
A Zsófi Péter (3458 Tiszakeszi, Kossuth u. 42.) gazdálkodó által kidolgozott technológia alkalmazásával előállított kiváló minőségű gilisztahumusz a Nemzeti Élelmiszerlánc-biztonsági Hivatal forgalomba hozatalra és felhasználásra vonatkozó 04.2/4140-2/2016 számú engedélyokiratával rendelkezik. Ezen túl a készítmény felhasználása az ökológiai (bio) gazdálkodásban is alkalmazható.
A termék fizikai és kémiai tulajdonságai, biológiailag aktív magas szervesanyag-tartalma, valamint tápanyag összetétele lehetővé teszi alkalmazását mind a hagyományos szántóföldi, mind az intenzív termesztés-technológiát igénylő szabadföldi, vagy zárt termesztésű növények termesztése során egyaránt. Használata különösen a magas minőségi értéket eredményező termék előállítás, az integrált termesztés, valamint az ökológiai gazdálkodás során kiemelt jelentőségű. Természetesen felhasználható dísznövények, balkonnövények, díszkert, valamint pázsit trágyázására, ápolására is.
A Zsófi gilisztahumusz alkalmazása során felgyűlt kedvező gyakorlati tapasztalatok, valamint a célirányosan elvégzett összehasonlító laboratóriumi talaj-, növény- és mikrobiológiai vizsgálatok alapján a termék kedvező tulajdonságai és hatása messze kiemelkedik az egyéb trágya- és tápanyag utánpótló szerek közül.

A gilisztahumusz koncentráltan tudja helyettesíteni a hagyományos istállótrágyázás jól ismert kedvező hatásait. Alkalmazását és szerepét a talajerő-gazdálkodás megvalósítás során az egyre drágább műtrágya hatóanyag ár, és a műtrágyázás ismert kedvezőtlen hatásai felértékelik, ugyanis használatával a műtrágyázás részben, illetve akár teljesen is kiváltható.
A folyamatosan emelkedő műtrágya árakra a Zsófi gilisztahumusz használata reális válasz!

A gilisztahumusz komplex kedvező hatása a műtrágya használattal összehasonlítva mind a talajra, mind a növényre vonatkozólag bizonyított tény. Ráadásul a gilisztahumusz használat mellett esetlegesen kijuttatott mérsékelt mennyiségű műtrágya hasznosulása és érvényesülése is kedvezőbb.
A termesztett növények igényeinek kielégítése szempontjából kiemelt jelentőséggel bír, hogy a Zsófi gilisztahumusz a tápanyag-szolgáltatáson túl kifejezetten kedvező hatással van a talaj, illetve a termesztő közeg levegő-, hő-, és vízgazdálkodási tulajdonságaira, a talajt biológiailag aktív állapotba hozza, „élővé” teszi.

A gilisztahumusz adagok megállapításánál a növények, illetve a talajok igényeit egyaránt figyelembe kell venni. Általánosságban a javasolt mennyiség 10-20 dkg/m2, de tápanyagszegény körülmények esetén a dózis 40-50 dkg/m2 mennyiségig is növelhető.

A gilisztahumusz kijuttatásának optimális ideje a növények vetését, ültetését megelőző időszak. Az egyenletesen kijuttatott gilisztahumuszt az utolsó (sekély) talajmunkával a lehető legrövidebb időn belül a feltalajba kell keverni (pl. magágy készítés). A talajt a továbbiakban meg kell óvni a kiszáradástól, amennyiben lehetőség van rá, öntözéssel.

A kijuttatott gilisztahumusz a növények számára a tenyészidő folyamán egyenletesen és folyamatosan szolgáltatja a tápanyagot egyéb kedvező hatásai mellett. A hagyományos istállótrágyákhoz képest nincs több évre elhúzódó lebomlása, kedvező hatásait az adott tenyészidőszakban folyamatosan fejti ki.

                    a giliszták „munkában”                        a „végtermék”(gilisztahumusz)

A Zsófi gilisztahumusz felhasználásának lehetőségei egyes növényeknél:
Kalászosok:

Szervestrágyázásra nem kifejezetten igényesek, azonban a növények nitrogén és foszfor ellátása fokozott figyelmet kíván. A felhasználásra javasolt gilisztahumusz mennyisége: 1,5-2,5 tonna hektáronként.
Kukorica:

Nagy tápanyag igényű növény, különösen a nitrogén, a foszfor és a kálium vonatkozásában. A javasolt gilisztahumusz mennyiség: 2,0-4,0 tonna hektáronként.

Napraforgó:

Trágyázásra nem kifejezetten érzékeny növény, így a kijuttatásra javasolt gilisztahumusz mennyisége: 1,0-2,0 tonna hektáronként.
Gyökérgumós növények:

Tápanyagigényes növények, a rendszeres szervestrágyázásra is kedvezően reagálnak. Kiemelkedő a kálium tápanyag igényük. A javasolt gilisztahumusz mennyisége: 3,0-4,0 tonna hektáronként.

Zöldségfélék:

Általában nagy tápanyag és vízigényű növények. Meghálálják a bőséges és folyamatos tápanyag ellátást. A kijuttatásra javasolt gilisztahumusz mennyisége: 0,2-0,5 kg/m2-enként.
Szőlő:

Telepítéskor 0,15-0,2 kg/tő az ültető gödör aljába keverve, tenyészidőszakban 0,1-0,15 kg/m2 a sorokba bedolgozva.
Gyümölcsfélék:
Telepítéskor 3-5 kg/tő az ültető gödör aljába keverve, tenyészidőszakban 1-3 kg a koronacsurgó alá a talajba sekélyen bedolgozva.

Díszfák, örökzöldek:

Telepítéskor 0,2-0,25 kg/tő az ültető gödör aljába keverve, tenyészidőszakban 0,15-0,2 kg/m2 a talajba dolgozva.

Díszkert, pázsit:
Telepítéskor 0,15-0,3 kg/m2 a talajba dolgozva, tenyészidőszakban 0,1-0,2 kg/m2 kiszórva (kaszálás után, öntözés előtt).

Cserepes növények:

Az ültető földhöz 5-15%-ban keverve, ápoláshoz havonta 1-3 evőkanál/cserép a föld tetejére szórva.

Balkonnövények:

Az ültető földhöz 5-15%-ban keverve, ápoláshoz havonta 3-5 evőkanál/láda mennyiségben a föld tetejére szórva.

Összeállította: Dr. Podmaniczky Gábor (2019. február havában)







